Man in hof ná rasse-uitlating oor DiwaliArgieffoto Johannes David “Dawie” Kriel het Maandag in die Durbanse landdroshof verskyn ná hy rassistiese uitlatings op Facebook gemaak het rakende Diwali-vieringe. Kriel staan tereg op aanklag van crimen injuria nadat hy op Facebook geskryf het: “To those idol worshippers and devil disciples who buy them in the name of religion, p*ss- off to your dark hole in the backwoods of India you d*ckhead.” Staatsaanklaer Roshiela Benimadho het aan die hof gesê die staat is in kennis gestel dat die beskuldigde beplan om skuld te bely in die saak. Kriel het dit ook aan landdros Thema Sishi bevestig. Die saak is tot 17 Januarie uitgestel waar Kriel formeel sal pleit. Diwali is die Hindu- fees van ligte, en simboliseer vir gelowiges die oorwinning van lig oor donker, goed oor kwaad, kennis oor onkunde, en hoop oor wanhoop. Die Diwali-vuurwerkvertoning in Durban is jaarliks ŉ twisappel tussen diereliefhebbers en diegene wat Diwali met vuurwerke wil vier. Maroela Media het vroeër berig Kriel het die inskrywing vinnig verwyder en om verskoning gevra. Hy het gesê hy het die aand met troeteldiere gewerk wat deur die vuurwerke geraak is. “Ek was so emosioneel toe ek die inskrywing gemaak het. Ek het dit vinnig uitgevee, maar dit was te laat. Ek verstaan dat dit pyn en woede veroorsaak het, maar ek wil ook graag hê hulle moet my pyn en woede verstaan toe ek met die diere gewerk het,” het Kriel aan East Coast Radio gesê.